
Р Е Ш Е Н И Е
№ РС-627-18-021
Днес, 27.03.2019 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Антоанета Цонкова
Член: Пламен Йоцов
У С Т А Н О В И:
Производството е по реда на чл.71, ал.1, предл.1 от Закона за противодействие на корупцията и за отнемане на незаконно придобитото имущество и е образувано като сигнал с рег. № ЦУ01/С-627/14.12.2018г.
Сигналът е против Цветомира Неделчева Дончева – изпълняваща длъжността директор дирекция „Контрол и превантивна дейност“ (КПД) и главен юрисконсулт по съвместителство в РИОСВ – Ш. до 11.05.2017г. и изпълняваща длъжността директор на РИОСВ-Ш., считано от 01.10.2018г.
По същество, твърденията в сигнала, че Дончева след датата на прекратяване на служебното правоотношение – 11.05.2017г. е изпълнявала длъжността „юрисконсулт“ в „***“ ООД, ЕИК ***, гр. Ш. по трудово правоотношение, реално в рамките на три дни. Цветомира Дончева е била процесуален представител и пълномощник на „***“ ООД, гр. Ш. АС-Ш.. Предмет на съдебното производство е било обжалването на издадено от директора на РИОСВ – Ш. Наказателно постановление, с което на „***“ ООД е наложена имуществена санкция. Наказателното постановление е потвърдено от АС-Ш.
Със заповед №47/11.05.2017г. директорът на РИОСВ-Ш. е прекратил служебното правоотношение на Дончева като директор на дирекция „КПД“ в РИОСВ-Ш. Дончева е оспорила основателността на прекратяването на служебното си правоотношение пред Административен съд – Ш., както и е предявила иск да бъде осъдена РИОСВ-Ш. да й заплати обезщетение.
Административен съд – Ш. е отменил като незаконосъобразна обжалваната заповед. Подадена е касационна жалба от РИОСВ-Ш., по която е образувано дело пред ВАС, V отд., 3 членен състав. Директорът на РИОСВ-Ш. е представляван по делата от адвокат Г.Т., на основание сключени с него договори за правна защита и съдействие. С определение ВАС е оставил без разглеждане касационната жалба и е прекратил производството по делото. Определението е отменено от 5-членен състав и върнато на същия съд и състав за продължаване на съдопроизводствените действия.
Към 07.11.2018г. датата на постановяване на определението на ВАС, 3-членен състав, с което касационната жалба, подадена чрез процесуалния представител адв. Т., е оставена без движение, длъжността директор на РИОСВ-Ш. се заема от Цветомира Дончева. В това си качество тя се явява от една страна административен орган и представляваща юридическото лице РИОСВ-Ш., а от друга страна, в качеството си на физическо лице – ответник по делото пред ВАС. Определението на съда би могло да се изпълни от страна на пълномощника на касационния жалбоподател, адв. Т., с изрично пълномощно от страна на директора на РИОСВ-Ш., Дончева, която като физическо лице – ответник по делото, няма правен интерес от издаването му. При неизпълнение на определение от 07.11.2018г. от страна на касационния жалбоподател, в указания срок, производството по делото ще бъде прекратено. От момента на признаване на уволнението за незаконно, възниква и правото на обезщетение по предявения от физическото лице Дончева иск. Липсват доказателства за предприети действия на изпълняващия длъжността директор на РИОСВ-Ш. по отношение на изпълнението на определение от 07.11.2018г. на ВАС, Vотд., 3 членен състав, от страна на пълномощника на касационния жалбоподател, адв. Т. или по предявения от физическото лице Дончева, иск за обезщетение.
Към сигнала са приложени: доклад от 30.11.2018г.; писмо от 31.10.2018г. на директора на РИОСВ – Ш. с приложени доказателства, съгласно текста на писмото; писмо от 23.10.2018г. с приложения, съгласно текста на писмото; Трудови договори №11/15.03.2018г.; №12/17.04.2018г. и №14/13.09.2018г., и заповеди за прекратяването им №8/20.03.2018г.; №9/19.04.2018г. и №11/19.09.2018г.; Заповед №54/19.09.2018г.; Справка № ДО-203/1/26.10.2018г. от директора на дирекция „АФРД“ в РИОСВ-Ш.; Решение №209/10.05.2018г. по ванд №533/2018г. на РС – Ш. и Решение №194/04.10.2018г. по канд №173/2018г. на АС-Ш.; Решение №90/20.10.2017г. по д. №163/2017г. на АС-Ш.; Протоколно определение от 14.05.2018г. по адм. д. №13360/2017г. на ВАС, V отд.; Определение №9859/18.07.2018г. по адм. д .№13360/2017г. на ВАС, 5 членен състав – II колегия; Определение от 07.11.2018г. по адм. д . № 13360/2017г. на ВАС, V отд.; Електронни писма от 08.11. и 09.11.2018г. от РИОСВ Шумен, с приложени 2бр. договори за правна защита и съдействие от 06.06.2017г. и от 24.10.2017г., списък разноски по адм. д. №163/2017г. на АС – Ш. и справка за изплатени адвокатски възнаграждения.
С оглед твърденията в сигнала, Комисията е изискала и събрала следните доказателства: писмо вх. № ЦУ01/7032/01.03.2019г. на КПКОНПИ с приложения -  писмо с изх. № До-77-1/25.02.2019г., декларация по чл.43 от АПК, договори за правна защита и съдействие от 06.06.2017г. и от 24.10.2017г., писмо вх. № ГЮ-4/15.02.2019г. от АС-Ш. с приложени – Решение от 20.10.2017г. на АС – Ш., Определение от 10.01.2019г. на ВАС, Определение от 11.02.2019г. на АС-Шумен, Призовка от 15.02.2019г., самоотвод по чл.63, ал.1 от ЗПКОНПИ, писмо изх. №95-00-1114/26.02.2019г. и Заповед № РД-146/25.02.2019г.
След като обсъди събраните в хода на административното производство доказателства, Комисията установи следното от фактическа страна:
Съгласно писмо от 31.10.2018г. от директора на РИОСВ – Ш., Цветомира Неделчева Дончева заема различни длъжности в РИОСВ – Ш. от 2006г.
Със заповед №47/11.05.2017г., на основание чл.106, ал.1, т.2 от Закона за държавния служител (ЗДСл), е прекратено служебното правоотношение на Цветомира Дончева на длъжност „Директор дирекция“ в дирекция „Контрол и превантивна дейност“ (КПД) при РИОСВ гр. Ш., поради съкращаване на длъжността и във връзка с преструктуриране на дирекцията. Със заповедта е наредено на Дончева да и бъдат изплатени обезщетения, съгласно чл.106, ал.4 от ЗДСл, за неспазване на едномесечния срок на предизвестие от органа по назначаване – в размер на основната заплата, за неизползван платен отпуск за 2017г., на основание чл.61, ал.2 от ЗДСл, както и да възстанови получената сума от 289 лв. за представително облекло пропорционално на неотработените месеци от годината, на основание чл.27, ал.3 от Наредбата за служебното положение на държавните служители.
Цветомира Дончева е изпълнявала длъжността „юрисконсулт“, с код 26117021 по Националната класификация на професиите и длъжностите, в „***“ ООД, ЕИК ***, гр. Ш. по трудово правоотношение. За изпълнение на длъжността юрисконсулт с Дончева са сключени трудов договор №11/15.03.2018г., считано от 19.03.2018г., който е прекратен със заповед №8/20.03.2018г.; трудов договор №12/17.04.2018г., считано от 18.04.2018г., прекратен със заповед №9/19.04.2018г. и трудов договор №14/13.09.2018г., считано от 18.09.2018г., прекратен със заповед № 11/19.09.2018г.
Видно от справка № ДО-203/1/26.10.2018г. на директора на дирекция „АФПД“ РИОСВ-Ш., в периода от 11.05.2017г. – 01.10.2018г., Цветомира Дончева е била процесуален представител на „***“ ООД, гр. Ш. – жалбоподател по ванд №533/2018г. по описа на РС-Ш. и ответник по канд №173/2018г. по описа на АС – Ш.
Съдебното производство по ванд № 533/2018г. на РС – Ш. е имало за предмет обжалването на издадено от директора на РИОСВ – Ш. Наказателно постановление №2/22.01.2018г., с което на основание чл.155, ал.1 от ЗУО, за нарушение на чл.8, ал.2, т.2 от ЗУО на „***“ ООД е наложена имуществена санкция в размер на 1000лв. НП №2/22.01.2018г. е отменено от Районен съд Ш. с решение №209/10.05.2018г. С решение №194/04.10.2018г., постановено по канд №173/2018г., Административен съд – Ш. като касационна инстанция е отменил решението на РС-Ш. и потвърдил наказателното постановление.
По силата на трудов договор №937/27.09.2018г., сключен между министъра на околната среда и водите и Цветомира Неделчева Дончева, последната заема длъжността директор на Регионална инспекция по околна среда и води – гр. Ш., считано от 01.10.2018г.
По жалба на Цветомира Дончева е образувано адм. д. №163/2017г. по описа на Административен съд гр. Ш., против Заповед №47/11.05.2017г. на директора на РИОСВ-Ш., с която е прекратено служебното й правоотношение. Предявен е и иск от Дончева на основание чл.121, ал.1, т.3 във връзка с чл.104 от ЗДСл да бъде осъдена РИОСВ-Ш. да й заплати обезщетение в размер на основната заплата от 1217 лв. за цялото време през което не е заемала държавна служба, но не повече от 6 месеца, ведно със законната лихва, считано от датата на прекратяване на служебното правоотношение – 11.05.2017г.
Директорът на РИОСВ-Шумен, Е.Ш. е представлявана по адм. д. №163/2017г. по описа на АС- Ш. и по касационно д. №13360/2017г. на ВАС от адвокат Г.Т., на основание сключени с него договори за правна защита и съдействие от 06.06.2017г. и от 24.10.2017г, при договорени възнаграждения по 760 лв. за всяка от съдебните инстанции. Същите са изплатени на 08.06.2017г. и на 30.10.2017г.
С определение от 22.06.2017г. по адм. д. №163/2017г. Административен съд – Ш. е отделил производството по иска за разглеждане в отделно съдебно производство. Административен съд – Ш. е отменил с Решение №90/20.10.2017г. по адм. д. №163/2017г., като незаконосъобразна заповед №47/11.05.2017г. и осъдил ответника РИОСВ – Ш. да заплати на Цветомира Дончева сумата от 250 лв., представляваща направените по делото разноски.
РИОСВ-Ш. е подало касационна жалба, по която е образувано адм. д. №13360/2017г., по описа на ВАС, V-то отделение, 3 членен състав. В открито съдебно заседание на 14.05.2018г. ВАС е оставил без разглеждане касационната жалба на РИОСВ- Ш. и е прекратил производството по делото. ВАС е приел, че е сезиран с недопустима касационна жалба от лице, което не е било страна в първоинстанционното производство, тъй като жалбата е подадена не от името на директора, който е страна по смисъла на чл.153, ал.1 от АПК, а от името на РИОСВ – Ш. и е подписана от адвокат, който е надлежно упълномощен да представлява същата. 
С определение №9859/18.07.2018г. по адм. д. №8472/2018г. на ВАС, 5-членен състав – II колегия е отменено определението от 14.05.2018г. и делото е върнато за разглеждане на същия съд и състав за продължаване на съдопроизводствените действия. Петчленният състав е приел, че РИОСВ е юридическо лице, като директорът, представляващ това юридическо лице, е издал оспорения акт и следователно е страна в производството. Касационната жалба е подадена от адв. Т. и в нея е вписана като подател РИОСВ, представлявана от директора Ш. Адв. Т. е бил упълномощен по делото от Ш., в качеството й на директор да я представлява. Съдебният състав е следвало да остави делото без движение и да даде срок на представляващия директора на РИОСВ адвокат да отстрани нередовността на жалбата, подадена от него.
С определение от 07.11.2018г., постановено по адм. д. №13360/2017г. на ВАС, V отд., 3 членен състав, касационната жалба на РИОСВ-Ш., подадена чрез процесуалния представител адв. Т., е оставена без движение с указание в 7-дневен срок от получаване на съобщението, касационният жалбоподател да посочи правен интерес и уточни оспорването като юридическо лице или административен орган, и съответно да обоснове качеството си на надлежна страна. При неизпълнение на указанията в посочения срок делото ще бъде прекратено.
С определение №373/10.01.2019г. по адм. д. №13360/2017г. на ВАС, V отделение, 3 членен състав е оставена без разглеждане касационната жалба на РИОСВ- Ш., подадена чрез процесуалния представител адв. Т., срещу Решение №90/20.10.2017г. постановено по адм. д. №163/2017г. на Административен съд – Ш. и е прекратено производството по делото. В определението съдът приема, че жалбоподателят е получил съобщението на 19.11.2018г., което е удостоверено с подписа на адв. Т. Съдът е приел, че в определения законов срок и към момента, констатираните нередовности  на подадената касационна жалба не са отстранени.
С писмо, вх. № ЦУ01/7032/01.03.2019г. от ръководител на Инспектората на МОСВ, е изпратено писмо изх. № ДО-77-1/25.02.2019г. от директора на РИОСВ-Ш. с приложена декларация от 25.02.2019г. по чл.43 от АПК от Цветомира Дончева. С декларацията Дончева декларира, че в качеството й на директор на РИОСВ Ш. не е упражнявала никакви правомощия по адм. д. №13360/2017г. по описа на ВАС, V отделение, 3-членен състав, по което инспекцията е касационен жалбоподател, и не е извършвала никакви действия по служба, във връзка с посоченото дело. Дончева е отбелязала, че и е известна наказателната отговорност по чл.313 от НК.
В писмо изх. № ДО-77-1/25.02.2019г. директора на РИОСВ-Ш. Дончева, заявява, че във връзка с адм. д. №13360/2017г.на ВАС, в РИОСВ Ш. за първи път е депозирано писмо с вх. № ГЮ-4/15.02.2019г. на РИОСВ-Ш. със заверен препис на Решение №90/20.10.2017г. по адм.д. №163/2017г. по описа на Административен съд Ш., Определение №373/10.01.2017г. по адм. д. №13360/2017г. по описан на ВАС, влязло в сила на 25.01.2019г., както и призовка вх. № ГЮ-5/15.02.2019г., ведно с Определение от 11.02.2019г. на Административен съд Ш.
С Определение от 11.02.2019г. на Административен съд Ш. е възобновено производството по адм. д. №195/2017г. на Административен съд Ш., което касае предявен иск от Дончева, на основание чл.121, ал.1, т.3 във връзка с чл. 104 от ЗДСл, за заплащане на  обезщетение от РИОСВ – Ш.
На 15.02.2019г. в РИОСВ-Ш. е постъпила призовка с вх. № ГЮ-5/15.02.2019г., с която е поканен директора на РИОСВ-Ш., като ответник, да се яви на 12.03.2019г. в Административен съд Ш. за участие в открито съдебно заседание по адм. д. №195/2017г. със страни Цветомира Дончева и Директора на РИОСВ-Ш.
Във връзка с писмо с вх. № ГЮ-4/15.02.2019г. на РИОСВ-Ш. и призовка с № ГЮ-5/15.02.2019г. на РИОСВ Ш., Дончева си е направила самоотвод на основание чл.63, ал.1 и чл.65, ал.1 от ЗПКОНПИ. Дончева посочва, че в РИОСВ Ш. до получаването на писмото и призовката е нямало никаква документация по двете административни дела, предвид това, че по адм. д. №13360/2017г. по описа на ВАС, РИОСВ е имала определен процесуален представител – адв. Г.Т., който до този момент не е представил никакви документи, както във връзка с хода на делото, така и с неговия изход.
Със заповед № РД-146/25.02.2019г. на министъра на околната среда и водите Цветомира Дончева – директор на РИОСВ – Ш. е отведена от изпълнение на правомощията й и задълженията й по служба като директор на РИОСВ – Ш. във връзка с осъществяването на процесуално представителство на директора на РИОСВ-Ш., като орган на власт, и РИОСВ-Шумен и изпълнение на законови задължения и правомощия, възникнали по повод адм. д. №163/2017г. на Административен съд – гр. Ш., адм. д. №13360/2017г. на ВАС и адм.д. №195/2017г. на Административен съд – Ш.
Въз основа на така изяснената фактическа обстановка, Комисията установи следното от правна страна:
Сигналът е подаден от физическо лице с посочени две имена, адрес, телефон и е подписан.
За да е осъществен конфликт на интереси по смисъла на чл.52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Цветомира Неделчева Дончева в качеството си на директор на РИОСВ-Ш. е лице, заемащо висша публична длъжност по смисъла на чл.6, ал.1, т.23 от ЗПКОНПИ.
Сред преките задължения на длъжността съгласно т.5 и 6 от длъжностната характеристика на Цветомира Дончева е да организира, ръководи и контролира цялостната дейност на РИОСВ, както и да представлява РИОСВ пред всички министерства, ведомства, организации и лица в страната и в чужбина.
В сигнала не се съдържат конкретни данни за упражнени от Цветомира Дончева в качеството й на директор на РИОСВ-Ш. правомощия по служба, в неин личен или в частен интерес на свързано с нея лице, по смисъла на §1, т.15 от ДР на ЗПКОНПИ. Такива не се събраха и в хода на производството. От събраните по преписката доказателства не се установи в периода от постъпването на работа като директор на РИОСВ- Ш. на 01.10.2018г. до 25.02.2019г., Цветомира Дончева да е упражнила правомощия по адм. д. №13360/2017г. по описа на ВАС, V отделение, 3-членен състав, нито да е извършвала някакви действия по служба във връзка с посоченото дело. В тази връзка бездействието не се обхваща от общия състав на конфликта на интереси, в частност от предвидените забрани по Глава Осма, Раздел II от ЗПКОНПИ.
Липсата на упражнени правомощия по служба от лицето, заемащо висша публична длъжност, в негов личен или в частен интерес на свързано с него лице, по смисъла на §1, т.15 от ДР на ЗПКОНПИ,  води до невъзможност за реализиране на фактическия състав на конфликта на интереси като административно нарушение по ЗПКОНПИ. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и за липсата на конфликт на интереси по смисъла на чл.52 от ЗПКОНПИ.
По отношение сключеният трудов договор с „***“ ООД и упражненото процесуално представителство относно обжалването на издадено от директора на РИОСВ – Ш. Наказателно постановление, с което на „***“ ООД е наложена имуществена санкция КПКОНПИ не е компетентна да се произнесе. Като директор на дирекция „КПД“ в РИОСВ – Ш. до 11.05.2017г., Цветомира Дончева е била лице, заемащо публична длъжност по чл.3, т.25 от ЗПУКИ (отм.). При действието на ЗПКОНПИ, същата не е лице, заемащо висша публична длъжност, тъй като длъжността „Директор дирекция“ в дирекция „Контрол и превантивна дейност“ (КПД) при РИОСВ гр. Ш. не попада в обхвата на посочените в чл.6, ал.1 от закона, а попада сред длъжностите по §2 от ДР на ЗПКОНПИ. Поради изложеното това обстоятелство се явява пречка за разглеждане на сигнала в тази му част и е основание за прекратяване на настоящото производство. На основание чл.47, ал.5 във вр. с §2, ал.1, т.5 и ал.8 от Допълнителните разпоредби на ЗПКОНПИ сигнали, които не са от компетентността на КПКОНПИ се изпращат по компетентност на съответния орган по избора или назначаването на лицето. 
В конкретния случай орган по назначаването се явява директорът на РИОСВ-Ш., която длъжност от 01.10.2018г. се заема от Дончева, поради което сигнала в тази му част следва да бъде изпратен на министъра на околната среда и водите, тъй като съгласно чл.64 от ЗПКОНПИ органът по избора или назначаването е длъжен да направи отвод на лице, заемащо висша публична длъжност, ако разполага с данни за негов частен интерес във връзка с конкретно правомощие или задължение по служба.

Предвид изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и 2 от ЗПКОНПИ и на основание чл.27, ал.2, т.6 от АПК във вр. с чл.6, ал.1 и чл.47, ал.5 от ЗПКОНПИ
РЕШИ:
НЕ УСТАНОВЯВА конфликт на интереси по отношение на Цветомира Неделчева Дончева с ЕГН *** – лице, заемащо висша публична длъжност по смисъла на чл.6, ал.1, т.23 от ЗПКОНПИ, поради липса на упражнени правомощия по служба, в качеството й на директор на РИОСВ – Ш. във връзка с адм. д. №13360/2017г. по описа на ВАС, V отделение, 3-членен състав в периода 01.10.2018г. до 25.02.2019г.
ПРЕКРАТЯВА производството по сигнал с рег. № ЦУ01/С-627/14.12.2018г., насочен против Цветомира Неделчева Дончева, в частта, по отношение извършено нарушение по чл.68 от ЗПКОНПИ след освобождаването й от длъжност „Директор дирекция“ в дирекция „Контрол и превантивна дейност“ (КПД) при РИОСВ гр. Ш.

ПРЕПРАЩА сигнала на министъра на околната среда и водите за предприемане на необходимите действия по компетентност. След приключване на проверката по сигнала министъра на околната среда и водите следва да уведоми КПКОНПИ за резултатите от същата.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 
Препис от Решението да се изпрати ведно с цялата административна преписка на Софийска градска прокуратура, с оглед преценка за реализиране на правомощията по чл.76, ал.2 от ЗПКОНПИ.
КОМИСИЯ:
Заместник - председател:………………/Антон Славчев/
Член:………………………………../Антоанета Цонкова/
Член:…………………...……………....…/Пламен Йоцов/

